Mijiet ta’ pulizija tat-traffiku mistennija jagħmlu monitoraġġ strett tat-traffiku f’Pariġi wara li livelli għoljin ta’ tniġġiż tal-arja waslu lill-Gvern Franċiż biex jimponi restrizzjonijiet kbar. Illum jistgħu jużaw il-vetturi tagħhom dawk is-sewwieqa li għandhom pjanċi ta’ reġistrazzjoni b’numri fard . Jekk ir-restrizzjoni tibqa’ fis-seħħ, għada jkunu jistgħu jużaw il-vettura tagħhom is-sewwieqa bi pjanċi ta’ reġistrazzjoni b’numri biż-żewġ. Din il-miżura ttieħdet wara li l-livelli ta’ tniġġiż tal-arja qabżu l-livell meqjus sigur għal ħamest ijiem infila f’Pariġi u ż-żoni tal-madwar. It-tniġġiż baqa’ kkonċentrat f’Pariġi minħabba taħlita ta’ kumbinazzjonijiet fosthom iljieli kesħin u ġranet sħan li żammew it-tniġġiż milli jinfirex.